РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/251-19

29. октобар 2019. године

Б е о г р а д

ЗАПИСНИК

50. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 9. ОКТОБРА 2019. ГОДИНЕ

Седница је почела у 13 часова.

Седницом је председавала Снежана Б. Петровић, председник Одбора.

Поред председника, седници су присуствовали чланови Одбора: Александра Томић, Станислава Јаношевић, Студенка Стојановић, Зоран Бојанић, Снежана Р. Петровић, Ана Чарапић и Горица Гајић.

Седници су присуствовали заменици чланова Одбора: Милимир Вујадиновић (заменик члана Одбора Јелене Мијатовић), Снежана Пауновић (заменик члана Одбора Новице Тончева) и Наташа Михаиловић Вацић (заменик члана Одбора Владимира Маринковића).

Седници нису присуствовали чланови Одбора: Томислав Љубеновић, Александар Стевановић, Дејан Николић, Иван Костић, Војислав Вујић и Здравко Станковић, нити њихови заменици.

На предлог председника, Одбор је једногласно утврдио следећи

Д н е в н и р е д

1. Утврђивање Листе кандидата за председника Комисије за заштиту конкуренције;

2. Утврђивање Листе кандидата за три члана Савета Комисије за заштиту конкуренције.

Прва тачка дневног реда **-** **Утврђивање Листе кандидата за председника Комисије за заштиту конкуренције**

Одбор је утврдио Листу кандидата за председника Комисије за заштиту конкуренције и поднео Народној скупштини на разматрање и одлучивање.

Народни посланик Александра Томић је предложила да Одбор изабере Небојшу Перића за кандидата за председника Комисије за заштиту конкуренције и дала образложење. Мишљења је да Народној скупштини треба предложити кандидата који до сада није био председник Комисије, јер су потребне промене у начину функционисања Комисије и представљању у јавности значаја конкуренције на тржишту. Небојша Перић је сагледао рад Комисије за заштиту конкуренције са више аспеката, а посебно њено унутрашње функционисање, и представио виђење нових механизама заштите конкуренције. Препознао је потребу да се подигне лествица и унапреди рад Комисије, приоритете у политици заштите конкуренције и на који начин види међународну сарадњу и сарадњу Комисије са другим институцијама и шта је потребно унапредити. Истакла је његово чланство у Асоцијацији за заштиту конкуренције, нарочито чланство у Међународном удржењу економиста из области политике конкуренције. Има и практично искуство рада у правосуђу и радио је у Јавном тужилаштву. Заокружио је све области политике конкуренције и споља и унутар Комисије и учествовао у изради нових законских решења. Изнела је мишљење да је потребно изабрати нове људе, који ће тему заштите конкуренције промовисати у јавности и подићи ниво осетљивости у друштву. Предложени кандидат, својим квалификацијама, испуњава све услове за председника Комисије за заштиту конкуренције.

У дискусији су учествовале Александра Томић и Снежана Б. Петровић

Одбор је гласао појединачно о девет учесницика јавног конкурса који су конкурисали за место председника Комисије за заштиту конкуренције, по азбучном реду.

Приликом гласања за избор кандидата за председника Комисије за заштиту конкуренције, Небоша Перић је добио 10 гласова „за“, доц. др Милоје Обрадовић је добио 4 гласа „за“, др Нада Вигњевић Ђорђевић и др Братислав Станковић су добили по 2 гласа „за“ и др Дијана Марковић-Бајаловић је добила један глас „за“, док остали учесници јавног конкурса нису добили ни један глас „за“.

Председник Одбора је констатовала да је Одбор, са 10 гласова „за“ и један није гласао, изабрао Небојшу Перића, који је једини добио потребан број гласова, за кандидата за председника Комисије за заштиту конкуренције.

На основу члана 23. ст. 3. и 4. Закона о заштити конкуренције („Службени гласник РС“, бр. 51/09 и 95/13) и члана 203. Пословника Народне скупштине („Службени гласник РС“, број 20/12-пречишћен текст), Одбор за привреду, регионални развој, трговину, туризам и енергетику, утврдио је Листу кандидата за председника Комисије за заштиту конкуренције, коју је поднео, са биографијом, Народној скупштини на разматрање и одлучивање, у следећем тексту:

„На основу члана 23. ст. 3. и 4. Закона о заштити конкуренције („Службени гласник РС“, бр. 51/09 и 95/13) и члана 203. Пословника Народне скупштине („Службени гласник РС“, број 20/12-пречишћен текст), Одбор за привреду, регионални развој, трговину, туризам и енергетику је, у својству овлашћеног предлагача, на седници одржаној 9. октобра 2019. године одлучио да Народној скупштини поднесе

**ЛИСТУ КАНДИДАТА**

**ЗА ПРЕДСЕДНИКА КОМИСИЈЕ ЗА ЗАШТИТУ КОНКУРЕНЦИЈЕ**

Утврђује се листа од једног кандидата за председника Комисије за заштиту конкуренције. Кандидат за избор председника Комисије за заштиту конкуренције, на период од пет година, је:

1. Небојша Перић.

Образложење

На основу члана 23. став 7. Закона о заштити конкуренције („Службени гласник РС“, бр. 51/09 и 95/13), председник Народне скупштине Републике Србије огласио је Јавни конкурс за избор председника и три члана Савета Комисије за заштиту конкуренције („Службени гласник Републике Србије“, број 49/19 од 8. јула 2019. године, интернет страница Народне скупштине од 8. јула 2019. године и дневни лист „Политика“ од 10. јула 2019. године).

Председник Комисије за заштиту конкуренције и чланови Савета Комисије за заштиту конкуренције бирају се из реда угледних стручњака из области права и економије са најмање десет година релевантног радног, односно стручног искуства, који су остварили значајне и признате радове или праксу у релевантној области, нарочито у области заштите конкуренције и европског права, и који уживају углед објективне и непристрасне личности. У саставу Савета Комисије, укључујући и председника Комисије, морају бити заступљени стручњаци из обе релевантне области, са најмање два представника.

На основу члана 23. Закона о заштити конкуренције председника Комисије и чланове Савета Комисије бира и разрешава Народна скупштина на предлог надлежног одбора за послове трговине.

Избор председника Комисије и чланова Савета Комисије врши се са две одвојене листе кандидата које садрже најмање исти, а највише двоструко већи број кандидата од броја који се бира.

За председника Комисије, односно чланове Савета Комисије, изабрани су кандидати који добију највише гласова на свакој листи, односно први наредни кандидат или кандидати на листи за чланове Савета Комисије одговарајуће струке из области права и економије до испуњења услова да буду заступљени стручњаци из обе релевнтне области са најмање два представника.

Исто лице може да конкурише и буде кандидат за председника Комисије и члана Савета Комисије и ако буде изабрано са листе за председника Комисије неће се узети у обзир резултати гласања за то лице на другој листи.

Председник Комисије се бира на мандат од пет година, са могућношћу поновног избора.

На основу члана 203. Пословника Народне скупштине, Одбор за привреду, регионални развој, трговину, туризам и енергетику, на седници одржаној 3. и 4. октобра 2019. године обавио је разговор са учесницима јавног конкурса за избор председника и три члана Савета Комисије за заштиту конкуренције. Одбор је констатовао да девет учесника испуњава критеријуме и услове по оглашеном јавном конкурсу за избор председника Комисије за заштиту конкуренције.

Одбор за привреду, регионални развој, трговину, туризам и енергетику је, на седници одржаној 9. октобра 2019. године, на основу критеријума утврђених Законом о заштити конкуренције, услова за избор из оглашеног јавног конкурса, поднете документације пријављених учесника и обављеног разговора са учесницима јавног конкурса, одлучио да напред наведени учесник јавног конкурса буде кандидат за председника Комисије за заштиту конкуренције.

ПРЕДСЕДНИК

Снежана Б. Петровић“

За представника предлагача на седници Народне скупштине одређена је Снежана Б. Петровић, председник Одбора.

Друга тачка дневног реда **-** **Утврђивање Листе кандидата за три члана Савета Комисије за заштиту конкуренције**

Одбор је утврдио Листу кандидата три члана Савета Комисије за заштиту конкуренције и поднео на разматрање и одлучивање Народној скупштини.

Народни посланик Милимир Вујадиновић је предложио да Одбор изабере Мирославу Ђошић за кандидата за члана Савета Комисије за заштиту конкуренције и дао образложење. Истакао је да је посматрао образовни и радни део биографије кандидата. Миросла Ђошић је завршила Правни факултет у Новом Саду и оспособљена је за официрске дужности при Војсци Србије. Поседује дугогодишње искуство у раду Комисије. Уаказао је да је у приложеној документацији и препорука генерала Предрага Бандића, где се истичу предности рада са Мирославом Ђошић.

Народни посланик Зоран Бојанић је предложио да Одбор изабере Бокан Данијелу за кандидата за члана Савета Комисије за заштиту конкуренције. Истакао је да је кандидаткиња у биографији навела да је овлашћени интерни ревизор у јавном сектору и да поседује потребне сертификате, као и да је предавач о јавним набавкама. Изнео је мишљење да Бокан Данијела може поспешити рад Комисије која је квалитетно радила. Иза Бокан Данијеле је приметан рад од деветнаест година на одговорним местима, као и њено усавршавање током рада.

Народни посланик Горица Гајић је предложила да Одбор изабере др Милоја Обрадовића за кандидата за члана Савета Комисије за заштиту конкуренције. Истакла је да потребно задржати такав кадар у Комисији, због одличних резултата које је Комисија постигла. Изнела је да је имала добру сарадњу са др Милојем Обрадовићем, да има позитивно искуство и да у сарадњи коректан и несебичан.

Председник Одбора Снежана Б. Петровић је предложила да Одбор изабере доц. др Синишу Милошевића за кандидата за члана Савета Комисије за заштиту конкуренције. Истакла је да је др Синиша Милошевић запослен у Комисији, да је изузетан стручњак и руководилац Сектора за економске анализе. Стручан је, вредан и радан, из године у годину се стручно усавршава и поседује потребне сертификате. Члан је Међународног удружења економиста који се баве заштитом конкуренције, дуго је у Комисији и доцент је на Економском факултету у Београду у овој области.

У дискусији су учествовали Снежана Б. Петровић, Милимир Вујадиновић, Зоран Бојанић и Горица Гајић.

Председник Одбора је констатовала да је за место три члана Савета Комисије за заштиту конкуренције пријављено 26 учесника јавног конкурса, два учесника јавног конкурса нису испуњавали услове прописане јавним конкурсом и Законом о заштити конкуренције, два учесника су повукли пријаве на конкурс и о канидидату за предложеном за председника Комисије Одбор не гласа, у складу са Законом.

Одбор је гласао појединачно о 21 учеснику јавног конкурса који су конкурисали за место члана Савета Комисије за заштиту конкуренције, по азбучном реду.

Приликом гласања за избор кандидата за три члана Савета Комисије за заштиту конкуренције, Мирослава Ђошић је добила 11 гласова „за“, др Синиша Милошевић и Данијела Бокан су добили по 10 гласова „за“, доц. др Милоје Обрадовић је добио пет гласова „за“, др Ивана Ракић је добила четири гласа „за“, др Нада Вигњевић Ђорђевић, Марко Обрадовић и Бранислав Цветковић су добили по два гласа „за“, проф. др Сања Данковић Степановић, Гордана Лукић, др Дијана Марковић-Бајаловић, др Братислав Станковић и проф. др Бранко Тешановић су добили по један глас „за“, док остали учесници јавног конкурса нису добили ни један глас „за“.

Председник Одбора је констатовала да су учесници јавног конкурса Данијела Бокан, Мирослава Ђошић и др Синиша Милошевић, једини добили потребан број гласова и да су изабрани за кандидате за чланове Савета Комисије за заштиту конкуренције.

Одбор је констатовао да је задовољен услов да у саставу Савета Комисије, укључујући и председника Комисије, буду заступљени стручњаци из обе релевантне области, права и економије, са најмање два представника.

На основу члана 23. ст. 3. и 4. Закона о заштити конкуренције („Службени гласник РС“, бр. 51/09 и 95/13) и члана 203. Пословника Народне скупштине („Службени гласник РС“, број 20/12-пречишћен текст), Одбор за привреду, регионални развој, трговину, туризам и енергетику, утврдио је Листу кандидата за три члана Савета Комисије за заштиту конкуренције, коју је поднео, са биографијама, Народној скупштини на разматрање и одлучивање, у следећем тексту:

„На основу члана 23. ст. 3. и 4. Закона о заштити конкуренције („Службени гласник РС“, бр. 51/09 и 95/13) и члана 203. Пословника Народне скупштине („Службени гласник РС“, број 20/12-пречишћен текст), Одбор за привреду, регионални развој, трговину, туризам и енергетику је, у својству овлашћеног предлагача, на седници одржаној 9. октобра 2019. године одлучио да Народној скупштини поднесе

ЛИСТУ КАНДИДАТА

ЗА ТРИ ЧЛАНА САВЕТА КОМИСИЈЕ ЗА ЗАШТИТУ КОНКУРЕНЦИЈЕ

Утврђује се листа од три кандидата за три члана Савета Комисије за заштиту конкуренције.

Кандидати за избор три члана Савета Комисије за заштиту конкуренције, на период од пет година, су:

1. Бокан Данијела;

2. Мирослава Ђошић;

3. др Синиша Милошевић.

Образложење

На основу члана 23. став 7. Закона о заштити конкуренције („Службени гласник РС“, бр. 51/09 и 95/13), председник Народне скупштине Републике Србије огласила је Јавни конкурс за избор председника и три члана Савета Комисије за заштиту конкуренције („Службени гласник Републике Србије“, број 49/19 од 8. јула 2019. године, интернет страница Народне скупштине од 8. јула 2019. године и дневни лист „Политика“ од 10. јула 2019. године).

Председник Комисије за заштиту конкуренције и чланови Савета Комисије за заштиту конкуренције бирају се из реда угледних стручњака из области права и економије са најмање десет година релевантног радног, односно стручног искуства, који су остварили значајне и признате радове или праксу у релевантној области, нарочито у области заштите конкуренције и европског права, и који уживају углед објективне и непристрасне личности. У саставу Савета Комисије, укључујући и председника Комисије, морају бити заступљени стручњаци из обе релевантне области, са најмање два представника.

На основу члана 23. Закона о заштити конкуренције председника Комисије и четири члана Савета Комисије бира и разрешава Народна скупштина на предлог надлежног одбора за послове трговине. Одлуком Народне скупштине од 27. децембра 2016. године („Службени гласник РС“, број 106/16) за члана Савета је изабран Чедомир Радојчић, дипломирани правник, коме мандат истиче 27. децембра 2021. године.

Избор председника Комисије и чланова Савета Комисије врши се са две одвојене листе кандидата које садрже најмање исти, а највише двоструко већи број кандидата од броја који се бира.

За председника Комисије, односно чланове Савета Комисије, изабрани су кандидати који добију највише гласова на свакој листи, односно први наредни кандидат или кандидати на листи за чланове Савета Комисије одговарајуће струке из области права и економије до испуњења услова да буду заступљени стручњаци из обе релевнтне области са најмање два представника. Мандат члана Савета Чедомира Радојчића, дипломираног правника, траје до 27. децембра 2021. године.

Исто лице може да конкурише и буде кандидат за председника Комисије и члана Савета Комисије и ако буде изабрано са листе за председника Комисије неће се узети у обзир резултати гласања за то лице на другој листи.

Члан Савета Комисије се бира на мандат од пет година, са могућношћу поновног избора.

На основу члана 203. Пословника Народне скупштине, Одбор за привреду, регионални развој, трговину, туризам и енергетику, на седници одржаној 3. и 4. октобра 2019. године, обавио је разговор са учесницима јавног конкурса за избор председника и три члана Савета Комисије за заштиту конкуренције. На седници одржаној 9. октобра 2019. године, Одбор је констатовао да су, од 26 пријављених учесника, 24 учесника испунили критеријуме по оглашеном јавном конкурсу за избор три члана Савета Комисије за заштиту конкуренције и да су два учесника јавног конкурса повукла пријаве на јавни конкурс.

Одбор за привреду, регионални развој, трговину, туризам и енергетику је, на седници одржаној 9. октобра 2019. године, на основу критеријума утврђених Законом о заштити конкуренције, услова за избор из оглашеног јавног конкурса, поднете документације пријављених учесника и обављеног разговора са учесницима јавног конкурса, одлучио да напред наведени учесници јавног конкурса буду кандидати за три члана Савета Комисије за заштиту конкуренције.

ПРЕДСЕДНИК

Снежана Б. Петровић“

За представника предлагача на седници Народне скупштине одређена је Снежана Б. Петровић, председник Одбора.

Седница је закључена у 13 часова и 44 минута.

Саставни део записника чини обрађени тонски снимак седнице Одбора.

СЕКРЕТАР ПРЕДСЕДНИК

Александра Балаћ Снежана Б. Петровић